מרדכי שומרון

ד"ר **מרדכי (מוטי) שומרון** (נולד ב-1957) הוא אגרונום ישראלי, ממייסדי מכון התורה והארץ וראש המחלקה למחקר מדעי במכון מיום הקמתו ועד היום. עוסק במחקר ופיתוח בנושאים אגרונומיים בעלי היבט הלכתי והשקה למצוות התלויות בארץ ויישומן, לאור התפתחויות טכנולוגיות ובוטניות שונות, וכן מדריך חקלאים, גננים ורבנים בתחום זה.

## ביוגרפיה והשכלה
נולד בחודש אב תשט"ז (1957) במושב תקומה להורים ניצולי שואה. למד בישיבת הכותל ולאחר מכן התחתן עם מיכל ולמד חקלאות באוניברסיטה העברית בירושלים, ובהמשך בפקולטה לחקלאות ברחובות. את התארים השני והשלישי למד באוניברסיטת בן-גוריון בנגב, ובשנת תשע"ח (2018) קיבל תואר דוקטור. נושא עבודת הדוקטורט: "חשיבות הטל כגורם לניצול יעיל של המים לצמיחה באזורים יבשים למחצה", בהנחיית פרופ' שמעון רחמילוביץ' ופרופ' יפתח בן אשר, שאותו הכיר מעבודתם המשותפת במרכז מחקר ומעבדה לחקר מדבריות החוף בישראל, מרכז שהקים בר אשר בנוה דקלים מטעם משרד המדע בשנת תשמ"ד (1984). מוסמך גם כשמאי חקלאות.

היה מהראשונים לאזרח את מושב מעון בשנת תשמ"ב (1982), בהמשך התגורר בירוחם וניהל את מחלקת הגינון המקומית, ומשם עבר לנוה דקלים, והיה שותף להקמת מכון התורה והארץ בכפר דרום, וכן ניהל את תחום הגינון ציבורי ברבים מיישובי גוש קטיף. בתשס"ה (2005) פונה מביתו בתוכנית ההתנתקות, ולאחר מכן היה ממקימי היישוב בני דקלים, בו הוא מתגורר עד היום. תומך בהקמה מחדש של יישובי גוש קטיף.

## תחומי מחקר ופיתוח
עסק במשך השנים בנושאים רבים, גם כחוקר עצמאי במכון התורה והארץ וגם כשותף ויועץ מדעי למחקריהם ההלכתיים של רבני המכון. כחלק מעבודתו, ביצע ניסויים חקלאיים רבים ומגוונים בגן המצוות שבמכון התורה והארץ (אותו הקים שלוש פעמים: בכפר דרום, לאחר ההתנתקות בשבי דרום, ולאחר מכן בניצן - מקום פעילותו הנוכחי של מכון התורה והארץ) ומחוצה לו, ופרסם מאמרים רבים בכתבי העת של המכון, אמונת עתיך והתורה והארץ, וכן בכתבי עת נוספים כתחומין.

ממפתחי מערך חסלט – עלי קטיף, שהיה הראשון לייצר ירקות עלים ללא חרקים, תוך שימוש חדשני ומאתגר בחול ים לחקלאות בגוש קטיף, בדגש על מוצר סופי נקי גם מחרקים וגם מחומרי הדברה. מדבריו על כך בוועדת המדע והטכנולוגיה בכנסת:

שותף גם במיזמי אוצר הארץ ובית האוצר במכון התורה והארץ. עורך יחד עם הרב דוד אייגנר את אנציקלופדיה הלכתית חקלאית, המתפרסמת באתר מכון התורה והארץ, וכן בסדרת ספרים כביאור רציף למשניות סדר זרעים. נכון לחורף תשפ"ו, יצאו לאור הכרכים על מסכתות שביעית ופאה. השתתף גם בהקמתה ובפעילותה של מדרשת התורה והארץ.

השתתף בפרסום מדריכי שמיטה רבים ומגוונים במהלך השנים - ככותב, כעורך מדעי, או כיועץ. חלקם יצאו לאור בשיתוף ועדת השמיטה של הרבנות הראשית לישראל ומשרד החקלאות.

### ניסויים וקביעת הגדרות ומעמד של גידולים וזנים שונים: כלאים, ערלה, מצע מנותק
עסק רבות בקביעת מעמדם של גידולים שונים כעץ או כירק, עניין בעל השלכות הלכתיות רבות, כגון על החיוב בערלה, וביצע ניסויים רבים לצורך מעקב אחרי אופן הגידול הרב-שנתי של גידולים אלה. בין הגידולים שחקר לאורך השנים: אוכמניות, פטל, גוג'י (אטד), קנה סוכר, מורינגה מכונפת ועוד.

עסק גם בקביעת מעמדם של זנים קרובים, הקובעת את דין הרכבתם זה בזה, ובשיטות הרכבה שונות ומעמדן ההלכתי. בין הגידולים שחקר לאורך השנים: אגס, מלפפון הפקוס, אבטיח ועוד.

עסק בקביעת קריטריונים מעשיים למצע מנותק שפטור מחלק מהמצוות התלויות בארץ, ובתרגום הדרישות ההלכתיות למפרטים טכניים לחקלאים: חומרי הפרדה כצמר סלעים, פלריג וחומרים נוספים.

### תחומי מחקר נוספים
עסק בקביעת הצורך בביעור פירות שביעית ובקביעת זמן הביעור, בגידולים שחלה התרחבות באורך העונה החקלאית שלהם, כמו אבוקדו ועוד. מחקר אחר שלו עוסק בדין חוטרים ונצרים לעניין ערלה. עסק גם בממשקי חקלאות, הלכה ואקולוגיה, ובמגמות לחיזוק חקלאות בת קיימא על פי ההלכה. עם התרחבות תופעת השימוש בעשבים כסביבה תומכת בגידול ענבי יין, נדרש לה מבחינה בוטנית והלכתית, וקבע שבאופן עקרוני יש בכך איסור הלכתי של כלאי הכרם. מחקר נוסף שלו עוסק בהיתכנות החמצה של חיטה ודגנים נוספים בעודם מחוברים לקרקע.

## קישורים חיצוניים
* 
* 
* הרצאות של ד"ר מרדכי שומרון באתר יוטיוב
* מחורבות גוש קטיף לצמיחה מסחררת: ריאיון עם אלישיב רייכנר, באתר מכון מאיר

## הערות שוליים

קטגוריה:מכון התורה והארץ
קטגוריה:אגרונומים ישראלים
קטגוריה:נוה דקלים: אישים
קטגוריה:מעון
קטגוריה:ירוחם: אישים
קטגוריה:טכנולוגיה והלכה
קטגוריה:מייסדי התנחלויות
קטגוריה:תקומה: אישים
קטגוריה:חקלאות בת קיימא
קטגוריה:אקולוגים
קטגוריה:בוטנאים ישראלים
קטגוריה:כפר דרום: אישים
קטגוריה:יישובים קהילתיים: אישים
קטגוריה:מועצה אזורית לכיש: אישים
קטגוריה:פרשני המשנה
קטגוריה:בוגרי ישיבת נחלים
קטגוריה:בוגרי ישיבת הכותל
קטגוריה:בוגרי האוניברסיטה העברית בירושלים: חקלאות
קטגוריה:ישראלים שנולדו ב-1957
קטגוריה:בעלי תואר דוקטור מאוניברסיטת בן-גוריון בנגב